SL Uradni list Evropske unije L 170/3

UREDBA KOMISIJE (EU) 2017/1164

z dne 22. junija 2017

o spremembi prilog II in III k Uredbi Evropskega parlamenta in Sveta (ES) št. 396/2005 glede mejnih vrednosti ostankov za akrinatrin, metalaksil in tiabendazol v ali na nekaterih proizvodih

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe Evropskega parlamenta in Sveta (ES) št. 396/2005 z dne 23. februarja 2005 o mejnih vrednostih ostankov pesticidov v ali na hrani in krmi rastlinskega in živalskega izvora ter o spremembi Direktive Sveta 91/414/EGS (1) in zlasti člena 14(1)(a) in člena 49(2) Uredbe,

ob upoštevanju naslednjega:

(1) Mejne vrednosti ostankov (v nadaljnjem besedilu: MRL) za akrinatrin so bile določene v delu A Priloge III k Uredbi (ES) št. 396/2005. Za metalaksil in tiabendazol so bile MRL določene v Prilogi II in delu B Priloge III k navedeni uredbi.

(2) Za akrinatrin je Evropska agencija za varnost hrane (v nadaljnjem besedilu: Agencija) predložila obrazloženo mnenje o pregledu obstoječih MRL v skladu s členom 12(1) Uredbe (ES) št. 396/2005 (2). Predlagala je spremembo opredelitve ostanka. Pri MRL za banane, melone, papriko, lubenice, breskve in marelice je ugotovila tveganje za potrošnike. Zato je te MRL primerno znižati. Za druge proizvode je priporočila dvig ali ohranitev obstoječih MRL. Ugotovila je, da v zvezi z MRL za motovilec, endivijo/eskarijolko, krešo, rukvico, ogrščico, sojo in vse proizvode živalskega izvora nekatere informacije niso na voljo in da je potreben nadaljnji premislek odgovornih za obvladovanje tveganja. Ker tveganja za potrošnike ni, bi bilo treba MRL za navedene proizvode določiti v Prilogi II k Uredbi (ES) št. 396/2005 na obstoječi ravni ali ravni, ki jo določi Agencija. Te MRL bodo pregledane, pri pregledu pa se bodo upoštevale informacije, ki bodo na voljo v dveh letih od objave te uredbe. Agencija je ugotovila, da kljub pomanjkljivim podatkom kritična dobra kmetijska praksa ni bila skladna z omejitvami odobritve za akrinatrin za pečkato sadje, marelice, češnje, breskve, slive, jagode, banane, česen, čebulo, paradižnik, papriko, jajčevce, okro/jedilni slez, bučnice z užitno lupino, kumarice za vlaganje, bučke, melone, orjaške buče, lubenice, solato, fižol (svež, s stroki) in sojo in da je potreben nadaljnji premislek odgovornih za obvladovanje tveganja. MRL za te proizvode bi bilo treba določiti v višini specifične meje določljivosti.

(3) Za metalaksil je Agencija predložila obrazloženo mnenje glede obstoječih MRL v skladu s členom 12(1) Uredbe (ES) št. 396/2005 (3). Predlagala je spremembo opredelitve ostanka in priporočila znižanje MRL za glavnato zelje, kitajski kapus, kolerabice, špinačo, liste blitve, fižol (svež, s stroki ali brez), grah (svež, s stroki ali brez), šparglje/beluše, por, fižol (sušen), grah (sušen), bel volčji bob (sušen), lanena semena, mak, semena oljne ogrščice, gorčična semena, seme navadnega rička, koruzo, prašičje meso in maščevje, goveje meso in maščevje, ovčje meso in maščevje, kozje meso in maščevje, perutninsko meso in maščevje, mleko in ptičja jajca. Ugotovila je, da v zvezi z MRL za grenivke, pomaranče, limone, limete, mandarine, jabolka, hruške, namizno grozdje, vinsko grozdje, jagode, čebulo, papriko, sojo, prašičja jetra in ledvice, goveja jetra in ledvice, ovčja jetra in ledvice ter perutninska jetra nekatere informacije niso na voljo in da je potreben nadaljnji premislek odgovornih za obvladovanje tveganja. Ker tveganja za potrošnike ni, bi bilo treba MRL za navedene proizvode določiti v Prilogi II k Uredbi (ES) št. 396/2005 na obstoječi ravni ali ravni, ki jo določi Agencija. Te MRL bodo pregledane, pri pregledu pa se bodo upoštevale informacije, ki bodo na voljo v dveh letih od objave te uredbe. Agencija je ugotovila, da v zvezi z MRL za kutine, nešplje, japonske nešplje, avokado, kumarice za vlaganje, bombaževo seme, ječmen, ajdo, proso, oves, riž, rž, sirek, pšenico, začimbe iz semen in sladkorno peso (koren) ni na voljo nobenih informacij in da je potreben nadaljnji premislek odgovornih za obvladovanje tveganja. MRL za te proizvode bi bilo treba določiti v višini specifične meje določljivosti. MRL za začimbe iz sadja bi bilo treba določiti kot začasne MRL. Te MRL bodo pregledane, pri pregledu pa se bodo upoštevale informacije, ki bodo na voljo v štirih letih od objave te uredbe.

(4) Za tiabendazol je Agencija predložila obrazloženo mnenje glede obstoječih MRL v skladu s členom 12(1) Uredbe (ES) št. 396/2005 (4). Pri MRL za mango in gojene gobe je ugotovila tveganje za potrošnike. Zato je te MRL primerno znižati. Agencija je predlagala spremembo opredelitve ostanka za mleko in druge proizvode živalskega izvora. Priporočila je znižanje MRL za jabolka, hruške, krompir, vitlof, prašičje mišičevje in maščevje ter perutninsko mišičevje in maščevje. Za druge proizvode je priporočila dvig ali ohranitev obstoječih MRL. Ugotovila je, da v zvezi z MRL za grenivke, pomaranče, limone, limete, mandarine, kutine, nešplje, japonske nešplje, kumkvate, avokado, banane, papaje, krompir, vitlof in vse proizvode živalskega izvora nekatere informacije niso na voljo in da je potreben nadaljnji premislek odgovornih za obvladovanje tveganja. Ker tveganja za potrošnike ni, bi bilo treba MRL za navedene proizvode določiti v Prilogi II k Uredbi (ES) št. 396/2005 na obstoječi ravni ali ravni, ki jo določi Agencija. Te MRL bodo pregledane, pri pregledu pa se bodo upoštevale informacije, ki bodo na voljo v dveh letih od objave te uredbe.

(5) Kar zadeva proizvode, na katerih uporaba zadevnega fitofarmacevtskega sredstva ni dovoljena in za katere ne obstajajo nobene uvozne tolerance ali mejne vrednosti ostankov iz Codexa (CXL), bi bilo treba MRL določiti v višini specifične meje določljivosti ali uporabljati privzeto MRL, kot je določeno v členu 18(1)(b) Uredbe (ES) št. 396/2005.

(6) Komisija se je glede potrebe po prilagoditvi nekaterih mej določljivosti posvetovala z referenčnimi laboratoriji Evropske unije za ostanke pesticidov. Pri številnih snoveh so navedeni laboratoriji ugotovili, da je zaradi tehničnega razvoja za nekatere proizvode treba določiti specifične meje določljivosti.

(7) Iz obrazloženih mnenj Agencije in ob upoštevanju dejavnikov, ki vplivajo na odločitev, je razvidno, da ustrezne spremembe MRL izpolnjujejo zahteve iz člena 14(2) Uredbe (ES) št. 396/2005.

(8) Upoštevane so bile pripombe, ki so jih glede novih MRL v okviru posvetovanj v Svetovni trgovinski organizaciji izrazili trgovinski partnerji Unije.

(9) Uredbo (ES) št. 396/2005 bi bilo zato treba ustrezno spremeniti.

(10) Da bi se omogočili normalno trgovanje s proizvodi ter njihova predelava in uživanje, bi bilo treba v tej uredbi določiti prehodno ureditev za proizvode, ki so bili proizvedeni pred spremembo MRL in za katere je iz informacij razvidno, da je ohranjena visoka raven varstva potrošnikov. Ker tveganja za potrošnike pri sedanjih MRL ni mogoče izključiti, bi bilo treba vrednost za akrinatrin v višini 0,01 mg/kg v in na bananah, melonah, papriki, lubenicah, breskvah in marelicah in vrednost 0,01 mg/kg za tiabendazol v in na mangu in gojenih gobah uporabljati za vse proizvode od datuma začetka uporabe te uredbe.

(11) Državam članicam, tretjim državam in nosilcem živilske dejavnosti bi bilo treba pred začetkom uporabe spremenjenih MRL omogočiti primerno obdobje, da se bodo lahko pripravili na izpolnjevanje novih zahtev, ki bodo nastale ob spremembi MRL.

(12) Ukrepi iz te uredbe so v skladu z mnenjem Stalnega odbora za rastline, živali, hrano in krmo –

SPREJELA NASLEDNJO UREDBO:

Člen 1

Prilogi II in III k Uredbi (ES) št. 396/2005 se spremenita v skladu s Prilogo k tej uredbi.

Člen 2

Različica Uredbe (ES) št. 396/2005 pred spremembami s to uredbo se še naprej uporablja za proizvode, ki so bili proizvedeni pred 21. januarjem 2018:

(1) kar zadeva aktivno snov metalaksil v in na vseh proizvodih;

(2) kar zadeva aktivno snov akrinatrin v in na vseh proizvodih, razen banan, melon, paprike, lubenic, breskev in marelic;

(3) kar zadeva aktivno snov tiabendazol v in na vseh proizvodih, razen manga in gojenih gob.

Člen 3

Ta uredba začne veljati dvajseti dan po objavi v Uradnem listu Evropske unije.

Uporablja se od 21. januarja 2018.

Ta uredba je v celoti zavezujoča in se neposredno uporablja v vseh državah članicah. V Bruslju, 22. junija 2017 Za Komisijo Predsednik Jean-Claude JUNCKER

(1) UL L 70, 16.3.2005, str. 1.

(2) Evropska agencija za varnost hrane; Reasoned opinion on the review of the existing maximum residue levels (MRLs) for acrinathrin according to Article 12 of Regulation (EC) No 396/2005 (Obrazloženo mnenje o pregledu obstoječih mejnih vrednosti ostankov (MRL) za akrinatrin v skladu s členom 12 Uredbe (ES) št. 396/2005). EFSA Journal 2015;13(7):4203.

(3) Evropska agencija za varnost hrane; Reasoned opinion on combined review of the existing maximum residue levels (MRLs) for the active substances metalaxyl and metalaxyl-M. (Obrazloženo mnenje o skupnem pregledu obstoječih mejnih vrednosti ostankov (MRL) za aktivni snovi metalaksil in metalaksil-M). EFSA Journal 2015;13(4):4076.

(4) Evropska agencija za varnost hrane; Reasoned opinion on the revision of the review of the existing maximum residue levels (MRLs) for thiabendazole (Obrazloženo mnenje o pregledu obstoječih mejnih vrednosti ostankov (MRL) za tiabendazol). EFSA Journal 2016;14(6):4516